Tăriceanu: Nu cred că Tudorel Toader nu a făcut treabă, poate nu a făcut destul după unii. Întotdeauna dacă vrei să-i găsești unuia bube în cap, îi poți găsi

Liderul ALDE, Călin Popescu Tăriceanu, a declarat, marți seara, la TVR 1, că nu crede că Tudorel Toader nu a făcut treabă la Ministerul Justiției și a precizat că „întotdeauna dacă vrei să-i găsești unuia bube în cap, îi poți găsi”. El a spus că nu știe ce va face PSD în privința lui Toader, dar apreciază că dezbaterea moțiunii simple a opoziției pe justiție, care va avea loc miercuri, „pică prost”, pentru că nu ar vrea ca prin votul coaliției să fie dată satisfacție celor din opoziție.

Moțiunea simplă împotriva lui Tudorel Toader ar putea fi dezbătută și votată miercuri în Senat, chiar în ziua în care este programată o ședință a Comitetului Executiv al PSD care are pe agendă inclusiv remanierea ministrului Justiției, au declarat surse social-democrate pentru G4Media.ro (detalii aici).

„Unele nemulțumiri le înțeleg și altele nu le înțeleg” în legătură cu Tudorel Toader, a declarat Tăriceanu.

Liderul ALDE a precizat că în coaliție a fost stabilit un calendar în baza căruia la 1 martie trebuia încheiat subiectul justiție.

„Astăzi, Tudorel Toader pare să nemulțumească pe toată lumea. Dacă va fi o decizie la nivelul primului ministru, la nivelul CEx al PSD, nu știu. Mâine se va discuta cel mai probabil moțiunea simplă depusă de opoziție pe justiție. Eu n-am să votez niciodată un demers împotriva unui membru al Guvernului pe care și noi îl susținem”, a ținut să precizeze Tăriceanu.

„Nu cred că Tudorel Toader nu a făcut treabă, poate nu a făcut destul după unii. Întotdeauna dacă vrei să-i găsești unuia bube în cap, îi poți găsi. Cred că această moțiune pică prost, pentru că nu aș vrea prin votul nostru să le dăm satisfacție celor de la opoziție”, a subliniat liderul ALDE.

Tăriceanu a ținut să dea asigurări că nu sunt disensiuni între el și Liviu Dragnea.